बिलकीस की कई भूमिकाएं थीं। वह स्वयं तो पीड़ित थी ही अपने परिवार के लोगों की हत्या की सूचना देनी वाली भी थी। बिलकीस को उस जगह नहीं ले जाया गया जहां हत्याएं हुईं थीं। न सिर्फ बिलकीस बल्कि जिनकी हत्याएं हुईं थीं उनके अन्य संबंधियों को भी घटनास्थल पर नहीं ले जाया गया। मृत व्यक्तियों का अत्यधिक जल्दबाजी में पोस्टमार्टम कराया गया और बिना किसी देरी के उन्हें सुपुर्द-ए-खाक किया गया। लाशों के साथ नमक से भरी बोरियां रख दी गईं, जिससे मृत शरीर पूरी तरह से गल जाएं।